《欲于旧州石桥作偶浯台以备游览先为五言》
宋代·刘敞

河决钜野溢，此时吾山平。百川会两泽，千里围孤城。

桑野就芜会，石桥尚峥嵘。往往有白鹤，飞来群悲鸣。

我欲览风土，因之省民耕。谁能同我乐，谁肯从我行。

楚人哀江南，倚沼而畦瀛。临高诵斯语，正复伤人情。

当筑十丈台，偶浯为之名。上可容宴豆，下堪列旆旌。

棹歌出中流，箫鼓会前楹。浮云来东山，落日隐北溟。

此乐或难忘，请公为我评。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。